               EUROPOS KOMISIJA
            Briuselis, 2020 09 28
            COM(2020) 626 final
            2020/0282(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu, dėl Jungtinės Karalystės pateiktos prisijungimo prie Konvencijos dėl lašišų išsaugojimo Šiaurės Atlante paraiškos, kuriuo panaikinamas Sprendimas (ES) 2019/937

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriame išdėstoma pozicija, kurios Europos Sąjungos vardu turi būti laikomasi pagal Konvenciją dėl lašišų išsaugojimo Šiaurės Atlante
                  1
                (toliau – NASCO konvencija) įsteigtoje organizacijoje dėl Jungtinės Didžiosios Britanijos ir Šiaurės Airijos Karalystės (toliau – Jungtinė Karalystė) savarankiško prisijungimo prie tos konvencijos pereinamuoju laikotarpiu.

               2.Pasiūlymo aplinkybės

               2017 m. kovo 29 d. Jungtinė Karalystė pagal Europos Sąjungos sutarties 50 straipsnį pranešė Europos Vadovų Tarybai apie savo ketinimą išstoti iš Europos Sąjungos.

               Sąjunga ir Jungtinė Karalystė susiderėjo dėl susitarimo dėl išstojimo pagal Europos Sąjungos sutarties 50 straipsnį. Susitarimas dėl išstojimo
                  2
               , dėl kurio susitarta 2019 m. spalio 17 d., įsigaliojo 2020 m. vasario 1 d. kartu su Politine deklaracija, kurioje išdėstyti ES ir Jungtinės Karalystės būsimos partnerystės pagrindiniai principai.

               Susitarimo dėl išstojimo 127 straipsnio 1 dalyje numatytas laikotarpis, per kurį Jungtinei Karalystei ir jos teritorijoje toliau taikoma Sąjungos teisė (toliau – pereinamasis laikotarpis). Pereinamasis laikotarpis baigiasi 2020 m. gruodžio 31 d. Susitarimo dėl išstojimo 129 straipsnio 1 dalyje nustatyta, kad pereinamuoju laikotarpiu Jungtinei Karalystei privalomi įsipareigojimai, kylantys iš tarptautinių susitarimų, kuriuos yra sudariusi Sąjunga, valstybės narės, veikdamos jos vardu, arba Sąjunga ir jos valstybės narės, veikdamos kartu. Susitarimo dėl išstojimo 129 straipsnio 3 dalyje nustatyta, kad, vadovaudamasi lojalaus bendradarbiavimo principu, pereinamuoju laikotarpiu Jungtinė Karalystė neturi imtis jokių veiksmų ar iniciatyvų, kurie galėtų kenkti Sąjungos interesams, visų pirma susijusių su bet kurios tarptautinės organizacijos, agentūros, konferencijos ar forumo, kuriame Jungtinė Karalystė dalyvauja savarankiškai, veikla.

               Sąjunga informavo savo tarptautinius partnerius apie Susitarime dėl išstojimo nustatytą konkrečią tvarką. Susitarime nustatyta, kad taikant Sąjungos sudarytus tarptautinius susitarimus pereinamuoju laikotarpiu Jungtinė Karalystė laikoma valstybe nare.

               Šiuo metu NASCO konvencija taikoma Jungtinei Karalystei, nes Sąjunga yra šios konvencijos susitariančioji šalis. Ji nustos būti taikoma tą dieną, kurią Jungtinė Karalystė nebepateks į NASCO konvencijos taikymo sritį kaip Sąjungos valstybė narė.

               NASCO konvencijos pagrindinis tikslas yra „tariantis ir bendradarbiaujant prisidėti prie [...] lašišų išteklių išsaugojimo, atkūrimo, didinimo ir racionalaus tvarkymo, atsižvelgiant į jai [organizacijai] žinomus patikimiausius mokslinius įrodymus“. NASCO konvencija įsigaliojo 1983 m. spalio 1 d. Europos Sąjungos Taryba yra NASCO konvencijos depozitarė.

               2019 m. vasario 28 d. raštu Jungtinė Karalystė pateikė paraišką NASCO tarybos pirmininkui, prašydama patvirtinti jos prisijungimą prie NASCO konvencijos. 2019 m. kovo 11 d. NASCO sekretoriatas apie tai pranešė visoms konvencijos šalims, įskaitant Europos Komisiją. Kad Jungtinės Karalystės prisijungimas būtų laikomas galiojančiu, pagal NASCO konvencijos 17 straipsnį būtinas išankstinis NASCO tarybos patvirtinimas.

               Jungtinė Karalystė paaiškino, kad jos paraiška pateikta kaip nenumatytų atvejų planavimo dalis ir ja bus pasinaudota, jeigu nebus sudarytas Susitarimas dėl išstojimo. Savo paraiškoje Jungtinė Karalystė nurodė, kad „ [j]ei Susitarimas dėl išstojimo bus pasirašytas, ratifikuotas ir patvirtintas [...], Jungtinė Karalystė susilaikys nuo prisijungimo dokumento deponavimo, kad jos savarankiška narystė NASCO įsigaliotų tada, kai ji išstos iš Europos Sąjungos“.

               2019 m. gegužės 27 d. Taryba priėmė sprendimą (ES) 2019/937
                  3
                dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl lašišų išsaugojimo Šiaurės Atlante paraiškos. Buvo nuspręsta pritarti Jungtinės Karalystės prisijungimui prie NASCO konvencijos, tačiau pritarimas turėjo būti patvirtintas nuo to momento, kai Jungtinei Karalystei nustos būti taikoma Sąjungos teisė.

               Vadovaujantis Susitarimo dėl išstojimo 129 straipsnio 4 dalimi, Jungtinė Karalystė pereinamuoju laikotarpiu gali vesti derybas dėl tarptautinių susitarimų, kuriuos ji ketina savarankiškai sudaryti Sąjungos išimtinės kompetencijos srityse, juos pasirašyti ir ratifikuoti, jei pereinamuoju laikotarpiu tie susitarimai neįsigalioja ar nėra taikomi, išskyrus atvejus, kai Sąjunga tai leidžia. Tarybos sprendimu (ES) 2020/135
                  4
                nustatytos tokio leidimo suteikimo sąlygos ir procedūra.

               2020 m. balandžio 3 d. raštu Jungtinė Karalystė pranešė Europos Komisijai apie savo ketinimą savarankiškai išreikšti sutikimą NASCO konvenciją laikyti įpareigojančia.

               2020 m. liepos 9 d. sekretoriatas gavo Europos Sąjungos Tarybos (NASCO konvencijos depozitarės) elektroninį laišką, prie kurio pridėta Jungtinės Karalystės paraiška dėl prisijungimo prie NASCO konvencijos ir NASCO pirmininkui skirtas raštas. Jis buvo išplatintas 2020 m. liepos 24 d. Pirmininkui skirtame rašte teigiama, kad Jungtinė Karalystė ketina prisijungti prie Konvencijos tokiu būdu, kuris atitiktų jos įsipareigojimus pagal Susitarimą dėl išstojimo.

               Tarybos įgyvendinimo sprendimu (ES) XXX
                  5
                Jungtinei Karalystei leidžiama savarankiškai išreikšti sutikimą NASCO konvenciją laikyti įpareigojančia, nes Sprendimo (ES) 2020/135 3 straipsnio 1 dalyje nustatytos sąlygos įvykdytos.

               2.1.Šiaurės Atlanto lašišų išsaugojimo organizacija

               Šiaurės Atlanto lašišų išsaugojimo organizacija yra pagal NASCO konvenciją įsteigta tarptautinė organizacija. Ji įsteigta tiesiogiai atsižvelgiant į konkrečias nuostatas dėl anadrominių žuvų išteklių, nustatytas 1982 m. gruodžio 10 d. Jungtinių Tautų jūrų teisės konvencijos (UNCLOS)
                  6
                66 straipsnyje.

               Konvencija taikoma laukinių lašišų, kurios savo migracijos kelyje išplaukia už Atlanto vandenyno pakrančių valstybių jurisdikcijai priklausančių žvejybos plotų, esančių šiauriau 36° šiaurės platumos, ribų, ištekliams.

               Taigi NASCO yra atsakinga už jūrinės laukinių lašišų žvejybos veiklos reguliavimą Šiaurės Atlante. Ji taip pat sprendžia laukinių lašišų išteklių išsaugojimo klausimus. Kalbant plačiau, NASCO taip pat svarsto kitas priemones, taikytinas susitariančiųjų šalių jurisdikcijai priklausančiuose vandenyse, kuriomis siekiama užtikrinti laukinių atlantinių lašišų išlikimą.

               NASCO yra juridinis asmuo ir santykiuose su kitomis tarptautinėmis organizacijomis bei susitariančiųjų šalių teritorijose turi pakankamą teisnumą savo funkcijoms vykdyti ir tikslams pasiekti.

               2.2.NASCO

               NASCO sudaro taryba, trys regioninės komisijos (Šiaurės Amerikos komisija, Šiaurės Rytų Atlanto komisija ir Vakarų Grenlandijos komisija) ir sekretoriatas. Tarybą sudaro visų konvencijos susitariančiųjų šalių – Danijos (kiek tai susiję su Farerų Salomis ir Grenlandija), Europos Sąjungos, Jungtinių Amerikos Valstijų, Kanados, Norvegijos ir Rusijos Federacijos – atstovai. Prancūzija (kiek tai susiję su Sen Pjeru ir Mikelonu) NASCO posėdžiuose dalyvauja stebėtojos teisėmis.

               Europos Sąjunga yra NASCO konvencijos šalis, nes konvencijos dalykas patenka į bendros žuvininkystės politikos, kuri priklauso išimtinei Sąjungos kompetencijai, sritį. Valstybėms narėms NASCO konvencija taikoma pagal Sąjungos teisę.

               Europos Sąjunga yra visateisė Šiaurės Rytų Atlanto komisijos ir Vakarų Grenlandijos komisijos narė. Šiaurės Amerikos komisijoje Europos Sąjunga turi teisę teikti pasiūlymus dėl reguliavimo priemonių, susijusių su laukinių lašišų ištekliais, kurių kilmės vieta yra Sąjungos teritorijose, taip pat dėl tų pasiūlymų balsuoti. Šiuo tikslu Sąjunga laikoma šios komisijos nare tiek, kiek tai susiję su tokių pasiūlymų svarstymu.

               2.3.Numatomas NASCO aktas

               Prie NASCO konvencijos gali prisijungti bet kuri valstybė, kurios jurisdikcijai priklauso žvejybos plotai Šiaurės Atlanto vandenyne arba kuri yra lašišų išteklių kilmės valstybė, jei tam pritaria NASCO taryba.

               2019 m. vasario 28 d. raštu Jungtinė Karalystė pateikė paraišką NASCO tarybos pirmininkui, prašydama patvirtinti jos prisijungimą prie NASCO konvencijos. 2019 m. kovo 11 d. NASCO sekretoriatas apie tai pranešė visoms konvencijos šalims, įskaitant Europos Komisiją. Kad Jungtinės Karalystės prisijungimas būtų laikomas galiojančiu, pagal NASCO konvencijos 17 straipsnį būtinas išankstinis NASCO tarybos patvirtinimas.

               NASCO tarybos sprendimai turi būti priimami trijų ketvirtadalių posėdyje dalyvaujančių narių „už“ arba „prieš“ balsų dauguma. Balsuoti galima tik tuo atveju, jei dalyvauja du trečdaliai tarybos narių.

               Patvirtinimo arba prisijungimo dokumentai turi būti deponuojami depozitarui. Kiekvienai prie NASCO konvencijos prisijungiančiai šaliai, deponavusiai reikiamus ratifikavimo, patvirtinimo ar prisijungimo dokumentus, konvencija įsigalioja prisijungimo dokumento deponavimo dieną.

               3.Pozicija, kurios turi būti laikomasi Sąjungos vardu

               Šio Tarybos sprendimo tikslas – įgalioti Komisiją Sąjungos vardu pritarti Jungtinės Karalystės prisijungimui prie NASCO konvencijos.

               Pagrindinis bendros žuvininkystės politikos tikslas, nustatytas Europos Parlamento ir Tarybos reglamente (ES) Nr. 1380/2013
                  7
               , yra „užtikrinti, kad žvejybos veikla būtų tvari aplinkos, ekonomikos ir socialiniu atžvilgiais ir valdoma laikantis tikslų atnešti naudos ekonomikos, socialinėje ir užimtumo srityse, atkurti ir išlaikyti žuvų išteklius, viršijančius lygį, kuriam esant galima užtikrinti didžiausią galimą tausios žvejybos laimikį, ir siekiant, kad žvejybos veikla padėtų užtikrinti aprūpinimą maistu“.

               Sąjunga suinteresuota, kad Jungtinė Karalystė bendradarbiautų užtikrinant, kad lašišų ištekliai būtų valdomi laikantis visų UNCLOS ir 1995 m. rugpjūčio 4 d. Jungtinių tautų susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo
                  8
                (UNFSA), taip pat bet kokio kito tarptautinio susitarimo nuostatų ar tarptautinės teisės normų.

               Remiantis UNCLOS 66 straipsniu, valstybės, kurių upėse neršia anadrominių išteklių žuvys, yra labiausiai suinteresuotos tokiais ištekliais ir atsakingos už juos. Anadrominių išteklių kilmės valstybė privalo užtikrinti jų išsaugojimą imdamasi tinkamų reguliavimo priemonių, taikomų žvejybai visuose vandenyse, esančiuose į kranto pusę nuo jos išskirtinės ekonominės zonos išorinių ribų. Tais atvejais, kai anadrominiai ištekliai migruoja į arba per vandenis, esančius į kranto pusę nuo valstybės, kuri nėra kilmės valstybė, išskirtinės ekonominės zonos išorinių ribų, ta valstybė privalo bendradarbiauti su kilmės valstybe tų išteklių išsaugojimo ir valdymo tikslais.

               Anadrominių išteklių kilmės valstybė ir kitos šiuos išteklius žvejojančios valstybės privalo susitarti dėl UNCLOS 66 straipsnio įgyvendinimo tvarkos. Tokį bendradarbiavimą galima organizuoti per regionines žvejybos valdymo organizacijas.

               Jungtinė Karalystė, kaip kilmės valstybė ir kaip valstybė, kurios jurisdikcijai priklauso žvejybos plotai, turi teisėtų žvejybos interesų NASCO konvencijos rajone tiek, kiek jie susiję su Jungtinės Karalystės išskirtinės ekonominės zonos ir gretimų atvirosios jūros teritorijų vandenimis, patenkančiais į NASCO konvencijos rajoną.

               Jungtinės Karalystės prisijungimas prie NASCO konvencijos suteiks galimybę Jungtinei Karalystei bendradarbiauti dėl lašišų valdymo ir išsaugojimo priemonių, tinkamai atsižvelgiant į kitų šalių ir Europos Sąjungos teises, interesus ir pareigas, ir užtikrinti, kad žvejybos veikla būtų vykdoma taip, kad ištekliai nebūtų naudojami netausiai.

               Atsižvelgdama į teisėtus Jungtinės Karalystės žvejybos interesus NASCO konvencijos rajone, į Jungtinės Karalystės įsipareigojimą bendradarbiauti valdant žvejybą ir į poreikį užtikrinti NASCO sprendimų privalomąjį pobūdį Jungtinei Karalystei prisijungus prie konvencijos, Komisija rekomenduoja pritarti Jungtinės Karalystės paraiškai.

               Siūloma Komisiją įgalioti informuoti NASCO tarybos pirmininką apie Sąjungos poziciją, kad Jungtinės Karalystės prisijungimui pritariama nuo to momento, kai jai nustos būti taikoma Sąjungos teisė, ir atitinkamai balsuoti NASCO taryboje, kai bus priimamas sprendimas dėl Jungtinės Karalystės narystės.

               Kad Sąjungos pritarimą prisijungimui būtų galima patvirtinti dar nepasibaigus pereinamajam laikotarpiui, tikslinga panaikinti Sprendimą (ES) 2019/937.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  9
               .

               4.1.2.Taikymas aptariamuoju atveju

               Prie NASCO konvencijos gali prisijungti bet kuri valstybė, kurios jurisdikcijai priklauso žvejybos plotai Šiaurės Atlanto vandenyne arba kuri yra lašišų išteklių kilmės valstybė, jei tam pritaria NASCO taryba.

               NASCO tarybos sprendimai turi būti priimami trijų ketvirtadalių posėdyje dalyvaujančių narių „už“ arba „prieš“ balsų dauguma. Balsuoti galima tik tuo atveju, jei dalyvauja du trečdaliai NASCO tarybos narių.

               Prisijungimas atliekamas deponuojant depozitarui prisijungimo dokumentą ir įsigalioja nuo šio dokumento gavimo datos.

               Depozitaras visoms konvenciją pasirašiusioms šalims ir visoms prisijungiančioms šalims praneša apie deponuotus patvirtinimo arba prisijungimo dokumentus, taip pat šios konvencijos įsigaliojimo naujoms šalims datą ir kurioms šalims ji įsigalioja.

               Jungtinės Karalystės prisijungimas, kai įsigalios, bus įpareigojantis pagal tarptautinę teisę remiantis NASCO konvencijos 17 straipsnio 3 dalimi ir gali stipriai paveikti ES teisės aktų turinį.

               Numatomu aktu NASCO konvencijos institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu tuo aktu siekiama kelių tikslų arba jį sudaro kelios dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kitos dalys ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra žuvininkystės politika.

               Todėl siūlomo sprendimo materialinis teisinis pagrindas yra SESV 43 straipsnis.

               4.3.Išvada

               Siūlomo sprendimo teisinis pagrindas turėtų būti SESV 43 straipsnis kartu su 218 straipsnio 9 dalimi.

               2020/0282 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu, dėl Jungtinės Karalystės pateiktos prisijungimo prie Konvencijos dėl lašišų išsaugojimo Šiaurės Atlante paraiškos, kuriuo panaikinamas Sprendimas (ES) 2019/937

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Konvencija dėl lašišų išsaugojimo Šiaurės Atlante (toliau – NASCO konvencija)
                  10
                patvirtinta Tarybos sprendimu 82/886/EEB
                  11
                ir įsigaliojo 1983 m. spalio 1 d.;

               (2)šiuo metu NASCO konvencija taikoma Jungtinei Karalystei, nes Sąjunga yra šios konvencijos susitariančioji šalis;

               (3)pagal NASCO konvencijos 17 straipsnio 3 dalį prie tos konvencijos gali prisijungti bet kuri valstybė, kurios jurisdikcijai priklauso žvejybos plotai Šiaurės Atlanto vandenyne arba kuri yra lašišų išteklių kilmės valstybė, jei tam pritaria pagal NASCO konvenciją įsteigtos Šiaurės Atlanto lašišų išsaugojimo organizacijos taryba;

               (4)2019 m. gegužės 27 d. Taryba priėmė sprendimą (ES) 2019/937
                  12
                dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl lašišų išsaugojimo Šiaurės Atlante paraiškos. Tame sprendime buvo pritarta Jungtinės Karalystės prisijungimui prie NASCO konvencijos, tačiau pritarimas turėjo įsigalioti nuo to momento, kai Jungtinei Karalystei nustos būti taikoma Sąjungos teisė;

               (5)vadovaujantis Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 129 straipsnio 4 dalimi, pereinamuoju laikotarpiu Jungtinė Karalystė gali vesti derybas dėl tarptautinių susitarimų, kuriuos ji ketina savarankiškai sudaryti Sąjungos išimtinės kompetencijos srityse, juos pasirašyti ir ratifikuoti, jei pereinamuoju laikotarpiu tie susitarimai neįsigalioja ar nėra taikomi, išskyrus atvejus, kai Sąjunga tai leidžia. Tarybos sprendimu (ES) 2020/135
                  13
                nustatytos tokio leidimo suteikimo sąlygos ir procedūra;

               (6)2020 m. balandžio 3 d. raštu Jungtinė Karalystė pranešė Europos Komisijai apie savo ketinimą savarankiškai išreikšti sutikimą NASCO konvenciją pereinamuoju laikotarpiu laikyti įpareigojančia;

               (7)Tarybos įgyvendinimo sprendimu (ES) 2020/ XXX
                  14
                Jungtinei Karalystei leidžiama savarankiškai išreikšti sutikimą NASCO konvenciją laikyti įpareigojančia, nes Sprendimo (ES) 2020/135 3 straipsnio 1 dalyje nustatytos sąlygos įvykdytos;

               (8)remiantis Jungtinių Tautų jūrų teisės konvencijos (UNCLOS)
                  15
                66 straipsniu, valstybės, kurių upėse neršia anadrominių išteklių žuvys, yra labiausiai suinteresuotos tokiais ištekliais ir atsakingos už juos. Anadrominių išteklių kilmės valstybė privalo užtikrinti jų išsaugojimą imdamasi tinkamų reguliavimo priemonių, taikomų žvejybai visuose vandenyse, esančiuose į kranto pusę nuo jos išskirtinės ekonominės zonos išorinių ribų. Tais atvejais, kai anadrominiai ištekliai migruoja į arba per vandenis, esančius į kranto pusę nuo valstybės, kuri nėra kilmės valstybė, išskirtinės ekonominės zonos išorinių ribų, ta valstybė privalo bendradarbiauti su kilmės valstybe tų išteklių išsaugojimo ir valdymo tikslais;

               (9)siekdama užkirsti kelią netausiai žvejybai, Sąjunga suinteresuota, kad Jungtinė Karalystė bendradarbiautų užtikrinant, kad lašišų ištekliai būtų valdomi laikantis visų UNCLOS ir 1995 m. rugpjūčio 4 d. Jungtinių Tautų susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo (UNFSA)
                  16
               , taip pat bet kokio kito tarptautinio susitarimo nuostatų ar tarptautinės teisės normų;

               (10)kaip nustatyta UNCLOS 66 straipsnyje, anadrominių išteklių kilmės valstybė ir kitos šiuos išteklius žvejojančios valstybės privalo susitarti dėl to straipsnio įgyvendinimo tvarkos. Tokį bendradarbiavimą galima organizuoti per regionines žvejybos valdymo organizacijas;

               (11)Jungtinės Karalystės prisijungimas prie NASCO konvencijos suteiks jai galimybę bendradarbiauti dėl būtinų išteklių išsaugojimo ir valdymo priemonių, tinkamai atsižvelgiant į kitų šalių ir Sąjungos teises, interesus ir pareigas, ir užtikrinti, kad žvejybos veikla būtų vykdoma taip, kad atitinkami lašišų ištekliai būtų naudojami tausiai;

               (12)Jungtinės Karalystės prisijungimas dar nepasibaigus pereinamajam laikotarpiui leis jai visapusiškai įgyvendinti pagal UNCLOS nustatytus su išteklių išsaugojimo ir valdymo priemonėmis susijusius įpareigojimus, kurie įsigalios nuo to momento, kai pasibaigs pereinamasis laikotarpis ir jai nustos būti taikoma Sąjungos teisė. Todėl Sąjunga yra suinteresuota pritarti Jungtinės Karalystės pateiktai prisijungimo prie NASCO konvencijos paraiškai;

               (13)siekiant aiškumo ir teisinio tikrumo, Sprendimas (ES) 2019/937 turėtų būti panaikintas,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios Sąjungos vardu turi būti laikomasi pagal Konvenciją dėl lašišų išsaugojimo Šiaurės Atlante (toliau – NASCO konvencija) įsteigtos Šiaurės Atlanto lašišų išsaugojimo organizacijos taryboje (toliau – NASCO taryba) yra pritarti Jungtinės Karalystės prisijungimo prie tos konvencijos paraiškai.

               2.Komisija įgaliojama NASCO taryboje balsuoti dėl Jungtinės Karalystės prisijungimo prie NASCO konvencijos ir dėl Jungtinės Karalystės narystės Vakarų Grenlandijos komisijoje ir Šiaurės Rytų Atlanto komisijoje.

               2 straipsnis

               Sprendimas (ES) 2019/937 panaikinamas.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 378, 1982 12 31, p. 24.

                     (2)

                        Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, OL C 384I, 2019 11 12, p. 1.

                     (3)

                        2019 m. gegužės 27 d. Tarybos sprendimas (ES) 2019/937 dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl lašišų išsaugojimo Šiaurės Atlante paraiškos, OL L 149, 2019 6 7, p. 61.

                     (4)

                        2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo, OL L 29, 2020 1 31, p. 1.

                     (5)

                        [Data] Tarybos įgyvendinimo sprendimas (ES) 2020/XXX dėl leidimo Jungtinei Karalystei savarankiškai išreikšti sutikimą tam tikrus tarptautinius susitarimus, kurie įsigalioja arba kuruos ketinama taikyti pereinamuoju laikotarpiu Sąjungos bendros žuvininkystės politikos srityje, laikyti įpareigojančiais (OL L xxx, xxx, p. xxx).

                     (6)

                        Jungtinių Tautų jūrų teisės konvencija, OL L 179, 1998 6 23, p. 3.

                     (7)

                        OL L 354, 2013 12 28, p. 22.

                     (8)

                        Susitarimas dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo; Deklaracija dėl Europos bendrijos kompetencijos; aiškinamosios deklaracijos, OL L 189, 1998 7 3, p. 17.

                     (9)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (10)

                        OL L 378, 1982 12 31, p. 25.

                     (11)

                        1982 m. gruodžio 13 d. Tarybos sprendimas 82/886/EEB dėl Konvencijos dėl lašišų išsaugojimo Šiaurės Atlante patvirtinimo (OL L 378, 1982 12 31, p. 24).

                     (12)

                        2019 m. gegužės 27 d. Tarybos sprendimas (ES) 2019/937 dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl lašišų išsaugojimo Šiaurės Atlante paraiškos, OL L 149, 2019 6 7, p. 61.

                     (13)

                        2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).

                     (14)

                        [Data] Tarybos įgyvendinimo sprendimas (ES) 2020/XXX dėl leidimo Jungtinei Karalystei savarankiškai išreikšti sutikimą tam tikrus tarptautinius susitarimus, kurie įsigalioja arba kuruos ketinama taikyti pereinamuoju laikotarpiu Sąjungos bendros žuvininkystės politikos srityje, laikyti įpareigojančiais (OL L xxx, xxx, p. xxx).

                     (15)

                        OL L 179, 1998 6 23, p. 3.

                     (16)

                        OL L 189, 1998 7 3, p. 14.


               EUROPOS KOMISIJA
            Briuselis, 2020 12 23
            COM(2020) 852 final
            2020/0378(COD)
            Pasiūlymas
            EUROPOS PARLAMENTO IR TARYBOS SPRENDIMAS
            kuriuo dėl Jungtinėje Karalystėje išaugintos miško dauginamosios medžiagos lygiavertiškumo tokiai Sąjungoje išaugintai medžiagai iš dalies keičiamas Tarybos sprendimas 2008/971/EB
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Tarybos sprendimu 2008/971/EB nustatomos taisyklės dėl trečiosiose šalyse išaugintos miško dauginamosios medžiagos lygiavertiškumo.

               2020 m. vasario 1 d. Jungtinei Karalystei išstojus iš Sąjungos ir atsižvelgiant į tai, kad 2020 m. gruodžio 31 d. pasibaigs pereinamasis laikotarpis, nustatytas Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), Jungtinė Karalystė pateikė Komisijai prašymą pripažinti toje šalyje išaugintos miško dauginamosios medžiagos, atitinkančios Tarybos direktyvos 1999/105/EB reikalavimus, lygiavertiškumą.

               Po Direktyvos 1999/105/EB priėmimo Jungtinė Karalystė ją perkėlė į nacionalinę teisę ir veiksmingai įgyvendino.

               Ji pranešė Komisijai, kad jos atitinkami teisės aktai, kuriais ta direktyva perkelta į nacionalinę teisę, nesikeis ir bus toliau taikomi nuo 2021 m. sausio 1 d. Komisija išnagrinėjo Jungtinės Karalystės teisės aktus ir padarė išvadą, kad Jungtinėje Karalystėje išauginta miško dauginamoji medžiaga yra lygiavertė Sąjungoje išaugintai miško dauginamajai medžiagai ir atitinka Direktyvą 1999/105/EB, nes šalis suteikia tokias pačias garantijas dėl jos sėklinės bazės patvirtinimo ir priemonių, kurių buvo imtasi ją auginant, kad būtų galima parduoti, kaip ir Sąjunga.

               •Suderinamumas su toje pačioje politikos srityje galiojančiomis nuostatomis

                  Tai yra techninis taikomų reikalavimų įgyvendinimas, taigi atitinka prekybos sėkla politikos srityje galiojančias nuostatas.

               •Suderinamumas su kitomis Sąjungos politikos sritimis

                  Šis pasiūlymas atitinka Sąjungos prekybos ir žemės ūkio politikos tikslus, nes juo bus skatinama Sąjungos taisykles atitinkanti prekyba dauginamąja miško medžiaga.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Šio teisės akto teisinis pagrindas – SESV 43 straipsnio 2 dalis, kuria Europos Parlamentas ir Taryba įgaliojami nustatyti nuostatas, kurių reikia bendros žemės ūkio politikos tikslams pasiekti.

               •Subsidiarumo principas (neišimtinės kompetencijos atveju)

                  Dauginamajai miško medžiagai taikomi reikalavimai nustatomi Sąjungos lygmeniu. Siekiant užtikrinti, kad iš Jungtinės Karalystės importuojama medžiaga galėtų būti laisvai vežama vidaus rinkoje, reikia imtis veiksmų Sąjungos lygmeniu.

               •Proporcingumo principas

                  Tai yra vienintelė galima Sąjungos veiksmų forma nurodytam tikslui pasiekti.

               •Priemonės pasirinkimas

                  Sprendimas yra tinkama priemonė siekiant techniškai įgyvendinti esamus reikalavimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Atskiros konsultacijos nereikėjo, nes iniciatyva yra susijusi tik su techniniu galiojančių taisyklių įgyvendinimu, o anksčiau, įgyvendinant panašias iniciatyvas, atskiros konsultacijos nebuvo rengiamos.

               •Tiriamųjų duomenų rinkimas ir naudojimas

                  Komisija kartu su Jungtine Karalyste atliko teisės aktų analizę. Jungtinė Karalystė perkėlė Direktyvą 1999/105/EB bei jos įgyvendinimo aktus į nacionalinę teisę, juos įgyvendino  ir laikėsi jų reikalavimų prieš išstodama iš Sąjungos. Jungtinė Karalystė pranešė Komisijai, kad šie teisės aktai nesikeis ir bus toliau taikomi nuo 2021 m. sausio 1 d.

               •Poveikio vertinimas

                  Šis sprendimas yra tik techninio pobūdžio, juo įgyvendinamos galiojančios taisyklės, todėl poveikio vertinimo atlikti nereikia.

               •Reglamentavimo tinkamumas ir supaprastinimas

                  Pasiūlymas nesusijęs su programa REFIT. Pasiūlymu bus išlaikyta Jungtinės Karalystės ir Sąjungos tarpusavio prekyba miško dauginamąja medžiaga. Todėl lygiavertiškumu būtų padedama užtikrinti nepertraukiamą aukštos kokybės sėklos tiekimą Sąjungoje. Pasiūlymas neturi poveikio veiklos vykdytojų patiriamoms reikalavimų laikymosi išlaidoms. Tinkamumo skaitmeninei aplinkai patikra šiam pasiūlymui netaikytina.

               •Pagrindinės teisės

                  Netaikoma.

               4.POVEIKIS BIUDŽETUI

                  Nėra.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Netaikoma.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

                  Tarybos sprendime 2008/971/EB nustatomos to sprendimo I priede išvardytose trečiosiose šalyse išaugintos miško dauginamosios medžiagos, priskiriamos kategorijoms „šaltinio tapatybė nustatyta“, „atrinkta“ ir „atitinkanti (kokybės) reikalavimus“, importo į Sąjungą sąlygos. Jis taikomas, jei įvykdomos to sprendimo II priede ir Tarybos direktyvose 2000/29/EB bei 2001/18/EB nustatytos sąlygos. Sėklinės bazės patvirtinimo ir registracijos sistemos bei dauginamosios medžiagos iš šios sėklinės bazės tolesnis auginimas, kontroliuojant arba oficialiai prižiūrint to sprendimo I priede nurodytoms trečiųjų šalių institucijoms tame priede išvardytose trečiosiose šalyse, yra laikomi lygiaverčiais valstybėse narėse pagal Direktyvą 1999/105/EB taikomoms sistemoms ir auginimui.

                  Vienintele esmine pasiūlymo nuostata Jungtinė Karalystė įtraukiama į šalių, kurių atveju Sąjunga pripažįsta miško dauginamosios medžiagos, visų pirma priskiriamos kategorijoms „šaltinio tapatybė nustatyta“, „atrinkta“ ir „atitinkanti (kokybės) reikalavimus“, ir atitinkamos Sąjungoje išaugintos medžiagos lygiavertiškumą, sąrašą. Tai grindžiama taikytinų Jungtinės Karalystės teisės aktų analize ir išvada, kad jų taikomi reikalavimai ir sistema yra lygiaverčiai Sąjungos reikalavimams ir sistemai, visų pirma Tarybos direktyvai 1999/105/EB ir Tarybos sprendimui 2008/971/EB, ir jais suteikiamos tokios pačios garantijos, kaip ir taikant Sąjungos sistemą.

                  Jungtinę Karalystę įtraukus į Sprendimo 2008/971 I priede pateiktą šalių sąrašą, miško dauginamąją medžiagą iš Jungtinės Karalystės į Sąjungą leidžiama importuoti.

               2020/0378 (COD)

               Pasiūlymas

               EUROPOS PARLAMENTO IR TARYBOS SPRENDIMAS

               kuriuo dėl Jungtinėje Karalystėje išaugintos miško dauginamosios medžiagos lygiavertiškumo tokiai Sąjungoje išaugintai medžiagai iš dalies keičiamas Tarybos sprendimas 2008/971/EB

               (Tekstas svarbus EEE)

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,

               atsižvelgdami į Europos Komisijos pasiūlymą,

               teisėkūros procedūra priimamo akto projektą perdavus nacionaliniams parlamentams,

               atsižvelgdami į Europos ekonomikos ir socialinių reikalų komiteto nuomonę,

               laikydamiesi įprastos teisėkūros procedūros,

               kadangi:

               (1)Tarybos sprendimu 2008/971/EB
                  1
                nustatomos taisyklės dėl trečiosiose šalyse išaugintos miško dauginamosios medžiagos lygiavertiškumo;

               (2)prekybai Sąjungoje miško dauginamąja medžiaga taikoma Tarybos direktyva 1999/105/EB
                  2
               . Ji susijusi su tų rūšių medžių dauginamąja medžiaga ir jos dirbtiniais hibridais, kurie yra svarbūs miškininkystės reikmėms visoje Sąjungoje arba jos dalyje.

               (3)Jungtinė Karalystė perkėlė Tarybos direktyvą 1999/105/EB bei jos įgyvendinimo aktus į nacionalinę teisę ir juos veiksmingai įgyvendino;

               (4)pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), visų pirma jo 126 straipsnį ir 127 straipsnio 1 dalį, pereinamuoju laikotarpiu, kuris baigiasi 2020 m. gruodžio 31 d., Jungtinei Karalystei ir jos teritorijoje taikoma Sąjungos teisė, įskaitant Direktyvą 1999/105/EB ir Sprendimą 2008/971/EB;

               (5)atsižvelgdama į tai, kad baigiasi Susitarime dėl išstojimo numatytas pereinamasis laikotarpis, Jungtinė Karalystė pateikė Komisijai prašymą nuo 2021 m. sausio 1 d. pripažinti toje šalyje išaugintos miško dauginamosios medžiagos ir Sąjungoje išaugintos miško dauginamosios medžiagos lygiavertiškumą pagal atitinkamą Sąjungos teisę;

               (6)Jungtinė Karalystė pranešė Komisijai, kad jos teisės aktai, kuriais perkelta Direktyva 1999/105/EB, nesikeis ir bus toliau taikomi nuo 2021 m. sausio 1 d.;

               (7)Komisija išnagrinėjo atitinkamus Jungtinės Karalystės teisės aktus. Ji padarė išvadą, kad Jungtinėje Karalystėje išauginta miško dauginamoji medžiaga, visų pirma priskiriama kategorijoms „šaltinio tapatybė nustatyta“, „atrinkta“ ir „atitinkanti (kokybės) reikalavimus“, yra lygiavertė Sąjungoje išaugintai miško dauginamajai medžiagai ir atitinka Direktyvos 1999/105/EB bei Sprendimo 2008/971/EB II priedo sąlygas, nes šalis suteikia tokias pačias garantijas dėl jos sėklinės bazės patvirtinimo ir priemonių, kurių buvo imtasi ją auginant, kad būtų galima parduoti, kaip ir Sąjunga;

               (8)todėl yra tikslinga pripažinti Jungtinėje Karalystėje išaugintos miško dauginamosios medžiagos lygiavertiškumą Sąjungoje išaugintai medžiagai;

               (9)todėl Jungtinė Karalystė turėtų būti įtraukta į Sprendimo 2008/971/EB I priedą, nedarant poveikio Sąjungos teisės taikymui Jungtinei Karalystei ir jos teritorijoje, kiek tai susiję su Šiaurės Airija, pagal Susitarimo dėl išstojimo Protokolo dėl Airijos ir Šiaurės Airijos 5 straipsnio 4 dalį kartu su to Protokolo 2 priedu;

               (10)todėl Sprendimas 2008/971/EB turėtų būti atitinkamai iš dalies pakeistas;

               (11)Susitarime dėl išstojimo numatytas pereinamasis laikotarpis baigiasi 2020 m. gruodžio 31 d., todėl šis Sprendimas turėtų būti taikomas nuo 2021 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               Sprendimo 2008/971/EB pakeitimai

               Sprendimo 2008/971/EB I priedas iš dalies pakeičiamas pagal šio sprendimo priedą.

               2 straipsnis

               Įsigaliojimas ir taikymas

               Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

               Jis taikomas nuo 2021 m. sausio 1 d.

               3 straipsnis

               Adresatai

               Šis sprendimas skirtas valstybėms narėms.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        2008 m. gruodžio 16 d. Tarybos sprendimas 2008/971/EB dėl trečiosiose šalyse išaugintos miško dauginamosios medžiagos lygiavertiškumo (OL L 345, 2008 12 23, p. 83).

                     (2)

                        1999 m. gruodžio 22 d. Tarybos direktyva 1999/105/EB dėl prekybos miško dauginamąja medžiaga (OL L 11, 2000 1 15, p. 17).

    ---documentbreak---

               EUROPOS KOMISIJA
            Briuselis, 2020 12 23
            COM(2020) 852 final
            PRIEDAS
            prie pasiūlymo
            EUROPOS PARLAMENTO IR TARYBOS SPRENDIMAS
            kuriuo dėl Jungtinėje Karalystėje išaugintos miško dauginamosios medžiagos lygiavertiškumo tokiai Sąjungoje išaugintai medžiagai iš dalies keičiamas Tarybos sprendimas 2008/971/EB

               PRIEDAS

               Sprendimo 2008/971/EB I priedo lentelė iš dalies keičiama taip:

               1)tarp įrašų „CH“ ir „NO“ įterpiamas šis įrašas:

                        „GB**

                        Department for Environment, Food and Rural Affairs (DEFFRA)

                        Varieties and Seeds Policy

                        Eastbrook, Shaftesbury Road

                        Cambridge CB2 8DR

               ___________________________

               (**)Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to Protokolo 2 priedu, šiame priede nuorodos į Jungtinę Karalystę neapima Šiaurės Airijos.“;

               2)išnaša (*) pakeičiama taip:

               „(*) CA – Kanada, CH – Šveicarija, GB— Jungtinė Karalystė, NO – Norvegija, RS – Serbija, TR – Turkija, US – Jungtinės Valstijos.“


               EUROPOS KOMISIJA
            Briuselis, 2020 12 23
            COM(2020) 853 final
            2020/0379(COD)
            Pasiūlymas
            EUROPOS PARLAMENTO IR TARYBOS SPRENDIMAS
            kuriuo dėl Jungtinėje Karalystėje atliekamo aprobavimo lygiavertiškumo ir žemės ūkio augalų rūšių veislių palaikymo praktikos patikrinimų lygiavertiškumo iš dalies keičiami Tarybos sprendimai 2003/17/EB ir 2005/834/EB
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Tarybos sprendimu 2003/17/EB
                  1
                pripažįstamas tam tikrų trečiųjų šalių tam tikrų rūšių sėklos aprobavimo ir gamybos pagal Tarybos direktyvas 66/401/EEB, 66/402/EEB, 2002/54/EB, 2002/55/EB ir 2002/57/EB lygiavertiškumas. Nacionalinėse nuostatose, kuriomis reglamentuojama tose šalyse surinkta ir patikrinta sėkla, numatytos garantijos dėl sėklos charakteristikų ir jų tikrinimo priemonių, kurių paskirtis – užtikrinti sėklos identifikavimą, ženklinimą ir kontrolę, yra tokios pačios kaip ir nuostatose, kurios taikomos Sąjungoje surinktai ir patikrintai sėklai.

               Jungtinė Karalystė pateikė Komisijai prašymą, kad jos pašarinių augalų sėkla, javų sėkla, runkelių sėkla ir aliejinių bei pluoštinių augalų sėkla būtų pripažinta lygiaverte pagal Sprendimą 2003/17/EB.

               Komisija išnagrinėjo taikytinus Jungtinės Karalystės teisės aktus. Padaryta išvada, kad jos taikomi reikalavimai ir sistema yra lygiaverčiai Sąjungos reikalavimams ir jais suteikiamos tokios pačios garantijos, kaip ir taikant Sąjungos sistemą.

               Todėl tikslinga Jungtinės Karalystės sėklą pripažinti lygiaverte atitinkamai Sąjungoje surinktai, išaugintai ir kontroliuojamai sėklai.

               Jungtinė Karalystė taip pat pateikė Komisijai prašymą pagal direktyvas 66/401/EEB, 66/402/EEB, 2002/54/EB, 2002/55/EB ir 2002/57/EB pripažinti Jungtinėje Karalystėje atliekamų veislių palaikymo praktikos patikrinimų lygiavertiškumą.

               Komisija išnagrinėjo atitinkamus Jungtinės Karalystės teisės aktus ir jų lygiavertiškumą nuostatoms dėl veislių palaikymo pagal direktyvas 66/401/EEB, 66/402/EEB, 2002/53/EB, 2002/54/EB, 2002/55/EB ir 2002/57/EB. Padaryta išvada, kad tų veislių palaikymo praktikos patikrinimai, atliekami Jungtinėje Karalystėje, suteikia tas pačias garantijas kaip ir tyrimai, atliekami valstybėse narėse.

               Todėl yra tikslinga pripažinti tomis direktyvomis reglamentuojamų veislių palaikymo praktikos oficialių patikrinimų, atliekamų Jungtinėje Karalystėje, lygiavertiškumą.

               •Suderinamumas su toje pačioje politikos srityje galiojančiomis nuostatomis

                  Tai yra techninis taikomų reikalavimų įgyvendinimas, taigi atitinka prekybos sėkla politikos srityje galiojančias nuostatas.

               •Suderinamumas su kitomis Sąjungos politikos sritimis

                  Šis pasiūlymas atitinka Sąjungos prekybos ir žemės ūkio politikos tikslus, nes juo bus skatinama Sąjungos taisykles atitinkanti prekyba sėkla.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Šio teisės akto teisinis pagrindas – SESV 43 straipsnio 2 dalis, kuria Europos Parlamentas ir Taryba įgaliojami nustatyti nuostatas, kurių reikia bendros žemės ūkio politikos tikslams pasiekti.

               •Subsidiarumo principas (neišimtinės kompetencijos atveju)

                  Sėklai taikomi reikalavimai nustatomi Sąjungos lygmeniu. Siekiant užtikrinti, kad iš Jungtinės Karalystės importuojama sėkla galėtų būti laisvai vežama vidaus rinkoje, reikia imtis veiksmų Sąjungos lygmeniu.

               •Proporcingumo principas

                  Tai yra vienintelė galima Sąjungos veiksmų forma nurodytam tikslui pasiekti.

               •Priemonės pasirinkimas

                  Sprendimas yra tinkama priemonė siekiant techniškai įgyvendinti esamus reikalavimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Valstybės narės buvo informuotos ir su jomis buvo konsultuotasi Augalų, gyvūnų, maisto ir pašarų nuolatiniame komitete. Atskiros konsultacijos nebuvo, nes iniciatyva yra susijusi tik su techniniu galiojančių taisyklių įgyvendinimu, o anksčiau, įgyvendinant panašias iniciatyvas, atskiros konsultacijos nebuvo rengiamos.

               •Tiriamųjų duomenų rinkimas ir naudojimas

                  Komisija išnagrinėjo taikytinus Jungtinės Karalystės teisės aktus. Jungtinė Karalystė perkėlė tas direktyvas į nacionalinę teisę, jas įgyvendino ir jų laikėsi prieš išstodama iš Sąjungos. Jungtinė Karalystė pranešė Komisijai, kad šie teisės aktai nesikeis ir bus toliau taikomi nuo 2021 m. sausio 1 d.

               •Poveikio vertinimas

                  Šis sprendimas yra tik techninio pobūdžio, juo įgyvendinamos galiojančios taisyklės, todėl poveikio vertinimo atlikti nereikia.

               •Reglamentavimo tinkamumas ir supaprastinimas

                  Pasiūlymas nesusijęs su programa REFIT. Pasiūlymu bus išlaikyta Jungtinės Karalystės ir Sąjungos tarpusavio prekyba žemės ūkio augalų sėkla. Todėl lygiavertiškumu būtų padedama užtikrinti nepertraukiamą aukštos kokybės sėklos tiekimą Sąjungai. Pasiūlymas neturi poveikio veiklos vykdytojų patiriamoms reikalavimų laikymosi išlaidoms. Tinkamumo skaitmeninei aplinkai patikra šiam pasiūlymui netaikytina.

               •Pagrindinės teisės

                  Netaikoma.

               4.POVEIKIS BIUDŽETUI

                  Nėra.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Netaikoma.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

                  Vienintele esmine pasiūlymo nuostata Jungtinė Karalystė įtraukiama į šalių, kurių atveju pripažintas javų sėklinių pasėlių aprobavimo, veislių palaikymo ir užaugintos sėklos lygiavertiškumas, sąrašą. Tai grindžiama Jungtinės Karalystės taikytinų teisės aktų analize ir išvada, kad jos taikomais reikalavimais ir sistema  suteikiamos tokios pačios garantijos, kaip ir taikant Sąjungos sistemą. Įtraukus Jungtinę Karalystę į tą sąrašą, leidžiama importuoti sėklą iš Jungtinės Karalystės į Sąjungą, taip pat išlaikyti atitinkamas veisles toje šalyje.

               2020/0379 (COD)

               Pasiūlymas

               EUROPOS PARLAMENTO IR TARYBOS SPRENDIMAS

               kuriuo dėl Jungtinėje Karalystėje atliekamo aprobavimo lygiavertiškumo ir žemės ūkio augalų rūšių veislių palaikymo praktikos patikrinimų lygiavertiškumo iš dalies keičiami Tarybos sprendimai 2003/17/EB ir 2005/834/EB

               (Tekstas svarbus EEE)

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,

               atsižvelgdami į Europos Komisijos pasiūlymą,

               teisėkūros procedūra priimamo akto projektą perdavus nacionaliniams parlamentams,

               atsižvelgdami į Europos ekonomikos ir socialinių reikalų komiteto nuomonę
                  2
               ,

               laikydamiesi įprastos teisėkūros procedūros,

               kadangi:

               (1)Tarybos sprendime 2003/17/EB
                  3
                nustatyta, kad tam tikromis sąlygomis tam tikrų javų sėklinių pasėlių aprobavimas sąraše išvardytose trečiosiose šalyse turi būti laikomas lygiaverčiu aprobavimui, kuris atliekamas laikantis Sąjungos teisės aktų, ir kad tam tikromis sąlygomis tose šalyse užauginta tam tikrų rūšių sėkla turi būti laikoma sėkla, lygiaverte užaugintai laikantis Sąjungos teisės;

               (2)Tarybos sprendimu 2005/834/EB
                  4
                nustatomos taisyklės dėl tam tikrose trečiosiose šalyse vykdomos veislių palaikymo praktikos patikrinimų lygiavertiškumo. Jame nustatyta, kad oficialūs veislių palaikymo praktikos patikrinimai, kuriuos to sprendimo priede išvardytose trečiosiose šalyse atlieka tame priede nurodytos institucijos, ir kurie taikomi kiekvienai iš tų šalių nurodytose direktyvose nustatytoms rūšims, turi užtikrinti tokias pačias garantijas, kaip ir valstybių narių atliekami patikrinimai;

               (3)Jungtinė Karalystė į nacionalinę teisę perkėlė ir veiksmingai įgyvendino Tarybos direktyvas 66/401/EEB
                  5
               , 66/402/EEB
                  6
               , 2002/53/EB
                  7
               , 2002/54/EB
                  8
                ,2002/55/EB
                  9
                ir 2002/57/EB
                  10
                bei jų įgyvendinimo aktus. Šiuose aktuose nustatytos taisyklės, kuriomis remiantis tose Tarybos direktyvose pripažįstamas atitinkamas lygiavertiškumas;

               (4)pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), visų pirma pagal jo 126 straipsnį ir 127 straipsnio 1 dalį, pereinamuoju laikotarpiu, kuris baigiasi 2020 m. gruodžio 31 d., Jungtinei Karalystei ir jos teritorijoje taikoma Sąjungos teisė, įskaitant sprendimus 2003/17/EB ir 2005/834/EB;

               (5)atsižvelgdama į Susitarime dėl išstojimo numatyto pereinamojo laikotarpio pabaigą, Jungtinė Karalystė pateikė Komisijai prašymą nuo 2021 m. sausio 1 d. pripažinti pašarinių augalų sėklos, javų sėklos, runkelių sėklos, pluoštinių ir aliejinių augalų sėklos, išaugintos Jungtinėje Karalystėje, lygiavertiškumą pašarinių augalų sėklai, javų sėklai, runkelių sėklai ir pluoštinių bei aliejinių augalų sėklai, išaugintai Sąjungoje, laikantis Direktyvų 66/401/EEB, 66/402/EEB, 2002/54/EB, 2002/55/EB ir 2002/57/EB;

               (6)Jungtinė Karalystė taip pat paprašė pripažinti veislių palaikymo praktikos patikrinimų, atliekamų Jungtinėje Karalystėje pagal tas direktyvas ir Direktyvą 2002/53/EB, lygiavertiškumą;

               (7)Jungtinė Karalystė pranešė Komisijai, kad teisės aktai, kuriais perkeltos tos direktyvos, nesikeis ir bus toliau taikomi nuo 2021 m. sausio 1 d.;

               (8)Komisija išnagrinėjo atitinkamus Jungtinės Karalystės teisės aktus ir jų lygiavertiškumą Sąjungos reikalavimams ir padarė išvadą, kad sėklinių pasėlių aprobavimas atliekamas tinkamai ir atitinka Sprendimo 2003/17/EB II priedo sąlygas bei atitinkamus direktyvų 66/401/EEB, 66/402/EEB, 2002/54/EB ir 2002/57/EB reikalavimus;

               (9)todėl tikslinga pripažinti Jungtinėje Karalystėje užaugintų ir jos valdžios institucijų oficialiai sertifikuotų sėklų aprobavimo lygiavertiškumą ir taip išvengti nereikalingo prekybos trikdymo pasibaigus pereinamajam laikotarpiui;

               (10)Komisija išnagrinėjo atitinkamus Jungtinės Karalystės teisės aktus ir jų lygiavertiškumą direktyvų 2002/53/EB ir 2002/55/EB nuostatoms dėl veislių palaikymo praktikos. Komisija padarė išvadą, kad tų veislių palaikymo praktikos patikrinimai, atliekami Jungtinėje Karalystėje, suteikia tas pačias garantijas kaip ir patikrinimai, atliekami valstybėse narėse;

               (11)todėl yra tikslinga pripažinti Direktyvomis 66/401/EEB, 66/402/EEB, 2002/53/EB, 2002/54/EB, 2002/55/EB ir 2002/57/EB reglamentuojamų veislių palaikymo praktikos oficialių patikrinimų, atliekamų Jungtinėje Karalystėje, lygiavertiškumą;

               (12)todėl Jungtinė Karalystė turėtų būti įtraukta į Sprendimo 2003/17/EB I priedą ir Sprendimo 2005/834/EB priedą, nedarant poveikio Sąjungos teisės taikymui Jungtinei Karalystei ir jos teritorijoje, kiek tai susiję su Šiaurės Airija, pagal Susitarimo dėl išstojimo Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu;

               (13)todėl sprendimai 2003/17/EB ir 2005/834/EB turėtų būti atitinkamai iš dalies pakeisti;

               (14)Susitarime dėl išstojimo numatytas pereinamasis laikotarpis baigiasi 2020 m. gruodžio 31 d., todėl šis Sprendimas turėtų būti taikomas nuo 2021 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               Sprendimų 2003/17/EB ir 2005/834/EB daliniai pakeitimai

               1.Sprendimo 2003/17/EB I priedas iš dalies keičiamas pagal šio sprendimo priedo 1 punktą.

               2.Sprendimo 2005/834/EB priedas iš dalies keičiamas pagal šio sprendimo priedo 2 punktą.

               2 straipsnis

               Įsigaliojimas ir taikymo data

               Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

               Šis sprendimas taikomas nuo 2021 m. sausio 1 d.

               3 straipsnis

               Adresatai

               Šis sprendimas skirtas valstybėms narėms.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        2002 m. gruodžio 16 d. Tarybos sprendimas 2003/17/EB dėl sėklinių augalų aprobavimo, atliekamo trečiosiose šalyse, lygiavertiškumo ir dėl trečiosiose šalyse užaugintos sėklos lygiavertiškumo (OL L 8, 2003 1 14, p. 10).

                     (2)

                        OL C , , p. .

                     (3)

                        2002 m. gruodžio 16 d. Tarybos sprendimas 2003/17/EB dėl sėklinių augalų aprobavimo, atliekamo trečiosiose šalyse, lygiavertiškumo ir dėl trečiosiose šalyse užaugintos sėklos lygiavertiškumo (OL L 8, 2003 1 14, p. 10).

                     (4)

                        2005 m. lapkričio 8 d. Tarybos sprendimas 2005/834/EB dėl tam tikrose trečiosiose šalyse vykdomų veislės palaikymo praktikos patikrinimų lygiavertiškumo, iš dalies keičiantis Sprendimą 2003/17/EB (OL L 312, 2005 11 29, p. 51).

                     (5)

                        1966 m. birželio 14 d. Tarybos direktyva 66/401/EEB dėl prekybos pašarinių augalų sėkla (OL L 125, 1966 7 11, p. 2298).

                     (6)

                        1966 m. birželio 14 d. Tarybos direktyva 66/402/EEB dėl prekybos javų sėkla (OL L 125, 1966 7 11, p. 2309).

                     (7)

                        2002 m. birželio 13 d. Tarybos direktyva 2002/53/EB dėl bendrojo žemės ūkio augalų veislių katalogo
                           (OL L 193, 2002 7 20, p. 1).

                     (8)

                        2002 m. birželio 13 d. Tarybos direktyva 2002/54/EB dėl prekybos runkelių sėkla (OL L 193, 2002 7 20, p. 12).

                     (9)

                        2002 m. birželio 13 d. Tarybos direktyva 2002/55/EB dėl prekybos daržovių sėkla (OL L 193, 2002 7 20, p. 33).

                     (10)

                        2002 m. birželio 13 d. Tarybos direktyva 2002/57/EB dėl prekybos aliejinių ir pluoštinių augalų sėkla (OL L 193, 2002 7 20, p. 74).

    ---documentbreak---

               EUROPOS KOMISIJA
            Briuselis, 2020 12 23
            COM(2020) 853 final
            PRIEDAS
            prie pasiūlymo
            EUROPOS PARLAMENTO IR TARYBOS SPRENDIMAS
            kuriuo dėl Jungtinėje Karalystėje atliekamo aprobavimo lygiavertiškumo ir žemės ūkio augalų rūšių veislių palaikymo praktikos patikrinimų lygiavertiškumo iš dalies keičiami Tarybos sprendimai 2003/17/EB ir 2005/834/EB

               PRIEDAS

               1.Sprendimo 2003/17/EB I priedo lentelė iš dalies keičiama taip:

               1)tarp įrašų „CL“ ir „IL“ įterpiamas šis įrašas:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/EEB 66/402/EEB 2002/54/EB

                        2002/57/EB

               _____________________

               (**)Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to Protokolo 2 priedu, šiame priede nuorodos į Jungtinę Karalystę neapima Šiaurės Airijos.“;

               2)išnašoje (*) tarp žodžių „CL – Čilė“ ir „IL – Izraelis“ įrašomi šie žodžiai:

               „GB – Jungtinė Karalystė“.

               2.Sprendimo 2005/834/EB priedo lentelė iš dalies keičiama taip:

               1)tarp įrašų „CS“ ir „IL“ įterpiamas šis įrašas:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/EEB 66/402/EEB 2002/54/EB

                        2002/55/EB

                        2002/57/EB

               _____________________

               (**)Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to Protokolo 2 priedu, šiame priede nuorodos į Jungtinę Karalystę neapima Šiaurės Airijos.“;

               2)išnašoje tarp žodžių „CS – Serbija ir Juodkalnija“ ir „IL – Izraelis“ įrašomi šie žodžiai:

                  „GB – Jungtinė Karalystė“.